

[image: ]										

Tiedote 4.9.2026


Syksyn uutuusmusikaali ei häpeile – luvassa svengaavaa musiikkia ja rohkeaa tulkintaa
HOUSUT POIS -MUSIKAALIKOMEDIA ENSI-ILTAAN 10.9.

Kouvolan Teatterin syyskauden avaa Housut pois -musikaalikomedia, joka saa ensi-iltansa suurella näyttämöllä torstaina 10.9. kello 18. Tiina Luhtaniemen ohjaama rohkea ja viihdyttävä tarina kertoo tavallisista miehistä, jotka ajautuvat elämän paineissa yllättävään ratkaisuun – ja samalla kohtaavat omat epävarmuutensa ja tarpeensa tulla hyväksytyksi. Strippaavana miesporukkana nähdään talon omat näyttelijät Markus Waara, Sami Kosola, Panu Poutanen ja Jarno Hyökyvaara sekä vierailijat Sasu Junkkari, Miika Muranen ja Mikko Hyypiö.

Markus Waara tekee näytelmässä ensimmäistä kertaa musikaalipääroolin. Hän kommentoi rooliaan näin:

”Housut pois -musikaalia on ollut äärettömän hienoa tehdä. Musikaalissa on niin räävitöntä huumoria kuin suuria tunteitakin. Teoksena tämä on hyvin lähelle tuleva ja aito. Näyttelemäni roolihahmo Jerry on äkkipikainen ja impulsiivinen, mutta kuitenkin erittäin suurella sydämellä varustettu mies. Hän tekee kaiken täysillä tai ei ollenkaan, mihin samaistun hyvin vahvasti. Rooli on itselleni merkityksellinen, ja todella teen sen – kuten Jerry – täysillä!”

Muissa rooleissa ovat Satu Taalikainen, Johanna Heimonen, Satu Lemola, Tiina Winter, Annina Rubinstein sekä lapsiavustajina vuorottelevat Onni Mannari ja Erno Harju.

Kaikkein rohkein teko on näyttää itsensä sellaisena kuin on
Housut pois on hersyvä ja koskettava musikaali miehistä, jotka ovat ajautuneet elämässään pisteeseen, jossa rohkeimmatkin ratkaisut alkavat tuntua järkeviltä. Kun rahat ovat lopussa, tulevaisuus epävarma ja omat unelmat karanneet liian kauas, syntyy ajatus, joka tuntuu aluksi vitsiltä. Tuosta ajatuksesta alkaa kuitenkin kaiken muuttava matka.

Karhea tarina nostaa esille riittämättömyyden tunteita ja painetta olla jotakin enemmän kuin mitä kokee olevansa. Tarinan henkilöt kamppailevat sen kanssa, miten tulla nähdyksi, hyväksytyksi ja arvostetuksi – niin muiden kuin itsensä silmissä. Kun elämä kolhii ja usko omaan itseen horjuu, huumori ja musiikki toimivat suojakilpenä, jonka takaa uskaltaa lopulta katsoa itseään rehellisesti.

”Housut pois oli näytelmänä tuttu, sillä olin nähnyt elokuvan ja useita näyttämöversioita. Tarina tuntuu aidolta ja on ajankohtainen ajassa, jossa monet kamppailevat työttömyyden ja parisuhdeongelmien kanssa. Valtavan rikas musiikki ja eri musiikkityylit antavat koreografille hienon mahdollisuuden leikitellä askeleilla. Nostan hattua ammattitaitoisille näyttelijöille, jotka laulavat ja liikkuvat hämmästyttävän hienosti”, kuvailee koreografina vieraileva Osku Heiskanen.

Heiskanen on valtakunnallisesti tunnettu tanssija, juontaja, koreografi ja drag-artisti. Hän on aiemmin vieraillut Kouvolan Teatterissa Herrasmieshuijarit-musikaalin koreografina sekä ShoWhat-esityksellä.

Housut pois -näytelmän skenografiasta vastaa Sanna Halme, maskeerauksista Janika Rikkola, äänisuunnittelusta Kari Mitikka ja Jari-Jukka Nippala sekä valosuunnittelusta Esa Kurri. Orkesterin kapellimestarina toimii Iikka Kahri. Näytelmän on kirjoittanut Terrence McNally, säveltänyt ja sanoittanut David Yazbek ja suomentanut Mikko Koivusalo.

